ยูโอบีไล่กินนิ่มลูกค้าเศรษฐีปีนี้3หมื่นล้าน
“ยูโอบี” ตั้งเป้าขยายฐานลูกค้าเศรษฐีเพิ่ม 20% หวังดูดเงินเพิ่ม 3 หมื่นล้านบาท
27 มี.ค. 2555

“ยูโอบี” ตั้งเป้าขยายฐานลูกค้าเศรษฐีเพิ่ม 20% หวังดูดเงินเพิ่ม 3 หมื่นล้านบาท 
นายอดิศร เสริมชัยวงศ์ ผู้ช่วยกรรมการผู้จัดการใหญ่ เครือข่ายสาขาและบริการ ธนาคารยูโอบี กล่าวว่า ในปีนี้ธนาคารตั้งเป้าขยายสินทรัพย์ภายใต้การบริหาร (AUM) ในกลุ่มลูกค้าพริวิเลจ แบงกิง หรือลูกค้าที่มีสินทรัพย์มากกว่า 3 ล้านบาทขึ้นไป ให้เพิ่มขึ้นเป็น 1.5 แสนล้านบาท หรือเติบโตขึ้น 30% จากสินทรัพย์ปัจจุบัน 1.2 แสนล้านบาท พร้อมเพิ่มฐานลูกค้าใหม่อีก 20% จากฐานลูกค้า 1.3 หมื่นราย
“ลูกค้ากลุ่มนี้มีปริมาณสินทรัพย์รวมกันคิดเป็น 70% ของธุรกิจลูกค้าบุคคลของธนาคาร จะเห็นได้ว่าช่วงนี้ทุกธนาคารหันมาทำตลาดลูกค้าพริวิเลจ ซึ่งคำแนะนำการลงทุนจะไม่แตกต่างกันมากนัก แต่สิ่งที่เราต่างคือความเร็ว จังหวะ และไม่มีการจัดกลุ่มลูกค้าตามวงเงินลงทุน ใครที่เกิน 3 ล้านบาทขึ้นมาถือเป็นลูกค้าพริวิเลจทั้งหมด” นายอดิศร กล่าว
นายอดิศร กล่าวว่า สำหรับกลยุทธ์การเติบโตในปีนี้ ธนาคารจะใช้จุดแข็งด้านคำแนะนำการลงทุนและเครือข่ายระดับภูมิภาคเป็นตัวดึงดูดลูกค้า โดยด้านการลงทุนจะเน้นที่ความหลากหลายของกองทุน การออกไปลงทุนต่างประเทศ การลงทุนในสินค้าโภคภัณฑ์และทองคำ สำหรับด้านเครือข่ายก็จะได้รับประโยชน์จากการเปิดประชาคมเศรษฐกิจอาเซียน (เออีซี) ในอนาคต
ทั้งนี้ จากการประเมินภาวะตลาดของธนาคาร เชื่อว่าเศรษฐกิจไทยจะเติบโตได้ที่ระดับ 5% จากแรงขับเคลื่อนภายในทั้งจากภาครัฐและเอกชน แต่ยังมีปัจจัยเสี่ยงจากความผันผวนของเศรษฐกิจโลก และปัญหาวิกฤตหนี้ในยุโรปที่ยังไม่คลี่คลาย จึงคาดว่าดอกเบี้ยนโยบายจะอยู่ที่ระดับ 3% ไปจนถึงสิ้นปี
“ลูกค้าควรเพิ่มการลงทุนในหุ้นที่เริ่มปรับตัวดีขึ้นตามปัจจัยพื้นฐาน การเมืองนิ่งและกระแสเงินที่ไหลมาจากต่างประเทศ โดยคาดว่าดัชนีมีโอกาสขึ้นไปสู่ระดับ 1,300 จุด ทองคำก็เป็นอีกตัวที่น่าสนใจ เพราะมีโอกาสที่ราคาจะขึ้นไปถึง 1,900 เหรียญสหรัฐต่อออนซ์ โดยควรลงทุนในกองทุน 80-90% ส่วนที่เหลือเป็นหุ้นกู้” นายอดิศร กล่าว